सिरहा / सुखीपुर नगरपालिकाले माछापालक किसानलाई माछाका भुरा वितरण गरेको छ । एक किसानलाई १ हजारको संख्यामा निःशुल्क माछाका भुरा वितरण गरेको छ । कार्यालयले व्यावसायिक रुपमा माछापालनमा लागेका किसानहरुलाई सहयोग गर्ने उद्देश्यले माछाका भुरा वितरण गरेको हो
कार्यालयका वरिष्ठ कृषि विकास अधिकृत योगेन्द्र यादबले माछाका भुरा किसानहरुलाई वितरण गर्ने कार्यक्रम रहेको भन्दै हालसम्म १ लाख भन्दा बढी भुरा वितरण गरिएको जानकारी दिए । उनले नगरमा पोखरी, ताल, तलैया, तथा कुवामा गरी दुई सय भन्दा बढी पोखरीमा किसानहरुले माछापालन गरेको जानकारी दिए ।
किसानहरु व्यावसायिक रुपमा माछापालन व्यवसायमा लागेको भन्दै ती किसानहरुद्वारा एक सयदेखि पाँच सय वर्गमिटरसम्मका पोखरीमा माछापालन गरिएको छ । पालिएका माछाहरु बिक्रीवितरणका लागि बजारको समस्या नरहेको र यहाँका किसानहरुले पोखरीबाटै प्रतिकिलो तीन सय रुपैयाँसम्म कारोबार गरेको बताउँछन् । सरकारले माछापालन व्यवसायलाई व्यावसायिक रुपमा विकास गर्नका लागि विभिन्न गाउँहरुमा माछाका भुरा निशुल्क बिक्रीवितरण गर्ने गरेका छन् । माछापालनमा आबद्ध रहेका किसान तथा यो व्यवसायमा लाग्न चाहने किसानहरुका लागि सम्बन्धित सुखीपुर नगरपालिकाको कार्यालयले पोखरी निर्माणदेखि माछामा भुराहरु वितरण गरेका छन् ।
प्रत्येक किसानलाई १ हजार माछाका भुराका लागि गजेन्द्र मत्स्य फर्मलाई उपलब्ध गराई दिने सिफरिस दिदै दिईएको किसानहरुले बताए ।
माछापालक किसानहरुको आर्थिक जीवनस्तर उकास्ने, यो पेशामा किसानहरुको सक्रिय सहभागिता गराई मुलुकलाई माछामा आत्मनिर्भर बनाउने र निर्यात गर्ने उद्देश्यले नगरमा फिस मिसन कार्यक्रमहरु समेत सञ्चालनमा ल्याएको सुखीपुर नगरपालिका नगर प्रमुख रामऔतार यादबले बताउनुभयो ।